Tusenvis av nordmenn gir uttrykk for skuffelse og sinne etter at Kristina Sviglinskaja fikk avslag på erstatning. Også stortingspolitikere kritiserer Erna Solbergs svar til Monikas mamma.

– Fy skam NORGE.

– Utrolig simpelt.

– Tragisk!

– En stor skam.

– Totalsvikt fra systemet...

Og slik fortsetter det. Kun på TV 2s Facebook-side er den nærmere tusen kommentarer som kritiserer avgjørelsen som ble kjent i går.

Statsminister Erna Solberg vil ikke gi Kristina Sviglinskaja erstatning etter alle polititabbene.

Skal Sviglinskaja få oppreisning må hun selv gå til sak mot politiet.

Saken førte umiddelbart til en storm på Facebook og nyheten ble delt flere tusen ganger.

– Urimelig

– Dette er svært urimelig, sa en svært oppgitt bistandsadvokat Stig Nilsen til TV 2.

Stig Nilsen har fremmet krav om oppreisningerstatning fra staten for det klienten har vært utsatt for. Kravet er blant annet fremmet overfor Hordaland politidistrikt, Politidirektoratet, Riksadvokaten og Justisdepartementet, men samtlige har avvist kravet.

Det siste håpet til Nilsen var at statsministeren skar igjennom. Slik gikk det ikke. Skal mor til den drepte 8-åringen få oppreisningerstatning etter alle polititabbene, må Kristina Sviglinskaja selv gå til sak mot politiet.

Frykter presedens

TV 2 vet at Regjeringen frykter at en erstatning til Kristina vil føre til presedens og flere tilsvarende krav, men en rekke eksperter på erstatningsrett mener det er feil. Til det er saken for spesiell.

– Det vi ser er en ansvarpulverisering. Det er ingen som blir ansvarliggjort, det blir skyldt på systemet, sier Nilsen, som mener det er et hull i dagens regelverk.

– Det er ikke noe hjemmel for å tilkjenne erstatning til enkeltpersoner som har vært utsatt fra grov svikt fra det offentlige. Slik kan det ikke være, sier Nilsen.

– Burde vært løst bedre

TV 2 har fått tak i noen ferierende politikere. Ingen vi har snakket med mener beslutningen er klok.

– Hadde jeg vært i opposisjon hadde jeg vært taktisk og politisk smart og brukt denne saken. Kristina Sviglinskaja har blitt utsatt for en urett av et organ som skal håndheve lov og rett, så her burde man funnet en bedre løsning, sier Jørn Arild Ellingsen (Frp).

– Enkeltmennesker bør slippe å gå til sak som i dette tilfellet. Dette krenker folks rettsfølelser ordentlig. Regjeringen kunne utvist handlerkraft og burde gitt Sviglinskaja oppreisning. Det er feil at hun selv skal ta risikoen med å gå til sak, det krever i så fall mye penger og sterke nettverk, sier Karin Andersen (SV).

– På generelt grunnlag, så virker det urimelig at så store belastninger ikke skal utløse noen form for erstatning. Jeg har ikke fått med meg siste utvikling i saken da jeg er på ferie uten internetttilgang og jeg kjenner heller ikke begrunnelsen, så jeg vil derfor være forsiktig med å si noe mer her og nå, konkluderer Kari Henriksen (Ap).

– Jeg har forståelse for frykten for presedens, men når det gjelder denne konkrete saken så er den så spesiell og det er ikke urimelig om Regjeringen behandler den som et særtilfelle og gitt erstatning. Politiet har sviktet grovt, mener Jenny Klinge (Sp).

Kritiserer statsministeren

På Facebook-siden til statsminister Erna Solberg er det flere som gir uttrykk for sin misnøye.

Solberg tar til motmæle og svarer bl.a at:

– Rettferdsvederlagsordningen kan gi en viss kompensasjon til personer som er utsatt for urett der det offentlige er å klandre. Det er mulig å søke om rettferdsvederlag i denne saken.

I sitt svar på Facebook til Erna Solberg skriver bistandsadvokat Stig Nilsen: – Kristina har søkt rettferdsvederlag, men fått avslag også på dette.

Videre skriver Nilsen til Erna Solberg:

– Regjeringen har full anledning til å erkjenne erstatning, og en synsvinkel kan være at erstatning bør innvilges fordi man har et mangelfullt regelverk, og at organansvaret slår inn fordi staten ikke har sørget for et tilfredsstillende regelverk.

Mandag denne uken falt dommen i Monika-saken og drapsmannen ble dømt til 18 års forvaring.

Samme ettermiddag ble Kristina Sviglinskaja gjort kjent med innholdet i brevet fra statsminister Erna Solberg.